ธอส.เปิดขายสลากวาเลนไทน์แสนหน่วย268นาทีเกลี้ยง
ธอส. เปิดขายวันแรกสลากวาเลนไทน์ 1 แสนหน่วย เกลี้ยงแผงใน 268 นาที เตรียมเปิดขายเพิ่มอีก 1 แสนหน่วย ชูผลตอบแทนสูงสวนอัตราดอกเบี้ยตลาด
14 ก.พ. 2563

ธอส.เปิดขายสลากวาเลนไทน์แสนหน่วย268นาทีเกลี้ยง
ธอส. เปิดขายวันแรกสลากวาเลนไทน์ 1 แสนหน่วย เกลี้ยงแผงใน 268 นาที เตรียมเปิดขายเพิ่มอีก 1 แสนหน่วย ชูผลตอบแทนสูงสวนอัตราดอกเบี้ยตลาด
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) กล่าวว่า สลากออมทรัพย์ ธอส. ชุดพิมานมาศ หน่วยละ 5 หมื่นบาท หมวดที่ 1 หรือสลากวาเลนไทน์ จำนวน 1 แสนหน่วย วงเงิน 5 พันล้านบาท อัตราดอกเบี้ย 1.1% ต่อปี ซึ่งเปิดขายวันแรกเมื่อวันที่ 14 ก.พ. 2563 ได้รับความสนใจจากประชาชนเป็นอย่างมาก โดยมีประชาชนสนใจซื้อครบ 1 แสนหน่วย เมื่อเวลา 12.58 น. หรือเพียง 268 นาที หลังจากเริ่มเปิดจำหน่าย
โดยขณะนี้ยังคงพบว่ามีลูกค้าประชาชนที่ต้องการซื้อสลาก ออมทรัพย์ชุดพิมานมาศอย่างต่อเนื่อง ดังนั้น เพื่อเป็นการสนับสนุนการออมให้แก่ลูกค้าประชาชนที่ต้องการผลิตภัณฑ์ที่ให้ผลตอบแทนดี และมีโอกาสถูกรางวัลสูง ธอส. จึงได้เปิดจำหน่ายสลากออมทรัพย์ ชุดพิมานมาศ หมวดที่ 2 ต่อเนื่องทันทีอีก 1 แสนหน่วย ซึ่งผู้ที่ซื้อสลากหมวดที่ 2 ในวันที่ 14 และในวันที่ 17 ก.พ. 2563 ก่อนเวลา 20.00 น. จะได้รับผลตอบแทน 1.1% ต่อปี เช่นเดียวกันกับสลาก วาเลนไทน์ ที่จะได้รับเงินต้นพร้อมดอกเบี้ยเมื่อฝากครบ 3 ปี หน่วยละ 51,650 บาท
ส่วนผู้ที่ซื้อสลากชุดพิมานมาศ หมวดที่ 3-10 จำนวน 1 แสนหน่วย ตั้งแต่วันที่ 18 ก.พ. 2563 เป็นต้นไป เมื่อฝากครบ 3 ปี จะได้รับเงินต้นพร้อมดอกเบี้ยหน่วยละ 51,500 บาท หรือคิดเป็นผลตอบแทน 1.0% ต่อปี ออกรางวัลทุกเดือน รวม 36 ครั้ง หมวดละ 10 รางวัลทุกเดือน มูลค่ารางวัลละ 5 หมื่นบาท เริ่มออกรางวัลครั้งแรกวันที่ 16 มี.ค. 2563
“จุดเด่นที่ทำให้สลากออมทรัพย์ชุดพิมานมาศได้รับความสนใจจากลูกค้าประชาชน คือ ทุกหน่วยมีโอกาสในการถูกรางวัล 0.01% ซึ่งยังถือว่าสูงกว่าสลากทั่วไป และยังสามารถถูกรางวัลซ้ำได้ทุก ๆ เดือน รวมถึงมีโอกาสลุ้นรางวัลแจ็คพอตหมวดละ 2 รางวัล มูลค่ารางวัลละ 5 แสนบาท ทุกไตรมาส หากถูกรางวัลมูลค่า 5 หมื่นบาท จำนวน 1 ครั้ง คิดเป็นผลตอบแทนสูงถึง 34.33% ขณะที่ดอกเบี้ยและเงินรางวัลที่ผู้ฝากได้รับจากสลากออมทรัพย์ ธอส. ยังได้รับการยกเว้นภาษีเงินได้บุคคลธรรมดา โดยธอส. จะนำเงินฝากที่ได้ไปสร้างโอกาสทำให้คนไทยมีบ้านได้ง่ายขึ้น ด้วยการจัดทำเป็นผลิตภัณฑ์สินเชื่อบ้านอัตราดอกเบี้ยต่ำให้แก่ประชาชนต่อไป” นายฉัตรชัย กล่าว
อย่างไรก็ดี สลากออมทรัพย์ ธอส. ชุดพิมานมาศ จำหน่ายรวมทั้งหมด 1 ล้านหน่วย หรือ 5 หมื่นล้านบาท แบ่งออกเป็น 10 หมวด ๆ ละ 1 แสนหน่วย อายุสลาก 3 ปี โดยมีสำนักงานสลากกินแบ่งรัฐบาลจะเป็นผู้ดำเนินการออกรางวัล ด้วยขั้นตอนและกระบวนการตามมาตรฐานสากล ISO 9001:2015